Požar u baru u Crans-Montani 2026.

**Požar u baru Le Constellation** dogodio se u Crans-Montani, 1. januara 2026, u 1:30 po centralnoevropskom vremenu, u švicarskom skijaškom centru. U incidentu je poginulo najmanje 47 ljudi, a više od 115 njih je povrijeđeno, mnogi sa teškim ozljedama.

## Pozadina 
Le Constellation je bio bar, noćni klub i kafić u Crans-Montani, u planinskom kantonu Valais, koji ima dugu tradiciju turizma. Uživao je popularnost posebno među stranim, uglavnom mlađim gostima i bio je otvoren tokom čitave godine. Mogao je primiti do 300 ljudi, uz dodatni kapacitet od 40 mjesta na terasi. U ponudi je imao prostor za nargilu i pušače, te više televizora za praćenje sportskih događaja. Činili su ga prizemlje i podzemni dio, koji su bili zajedno povezani stepenicama.

Prema *BBC News*, Le Constellation bio je "prava institucija" i "postojao je najmanje 40 godina". Godine 2015. preuzeli su ga i renovirali Jacques i Jessica Moretti, francuski bračni par s Korzike, koji posjeduje više ugostiteljskih objekata u regiji. Švicarski mediji su izvijestili da su se gosti na online platformama za ocjenjivanje žalili na loš tretman osoblja, nedostatak profesionalizma, te slabu sigurnost u objektu.

## Požar 
Više od 100 ljudi bilo je u kafiću za vrijeme požara, proslavljajući Novu godinu.

Mnogi očevici izjavili su da su vidjeli konobaricu s flašom šampanjca iz koje su izlazile prskalice, dok ju je na ramenima nosio barmen s maskom Guya Fawkesa. Iskre su bile svega nekoliko centimetara od drvenog plafona, koji se zapalio. Fotografija do kojih su došli francuski mediji prikazuje plamen kako izbija iz plafona dok su kroz prostor nošene flaše šampanjca sa prskalicama. Jedan svjedok rekao je da je vatra zahvatila noćni klub "u roku od 10 sekundi". Nekoliko snimaka prikazuje akustičnu pjenu postavljenu na plafonu, koja je mogla ubrzati širenje plamena.

Došlo je do naguravanja mase dok su ljudi u podrumskom klubu pokušavali pobjeći kroz usko stepenište i kroz uska vrata. Neki su se odlučili za razbijanje prozora kako bi se izvukli, dok je jedan prolaznik koji je utrčao da pomogne rekao da je vidio ljude "kako gore od glave do pete, bez ikakve odjeće". Zvaničnici su naveli da je požar pogoršan tzv. "flashoverom", pojavom pri kojoj vatra oslobađa i pali zapaljive gasove.

Kantonalna policija Valaisa saopštila je da su vlasti po prvi put obaviještene u 01:30 CET, zbog dima koji je izlazio iz kafića. Policija je stigla u 01:32, a vatrogasci nakon njih. Ukupno je na lice mjesta upućeno 150 pripadnika službi, 10 helikoptera i 40 ambulantnih vozila. Zbog popunjenosti kapaciteta jedinica intenzivne njege u kantonu Valais, dio pacijenata morao je biti transportovan u druge bolnice širom Švicarske.

Prva žrtva čiji je identitet potvrđen bio je šesnaestogodišnji Emanuele Galleppini, državljanin Italije, a identifikacija je izvršena 2. januara.

## Istraga 
Kantonalni ministri, policija i kantonalna tužiteljica Beatrice Pilloud održali su 1. januara konferenciju za novinare, Istraga će se fokusirati na provjeru poštivanja svih sigurnosnih standarda. Svjedoci su opisali paniku i naguravanje ljudi dok su pokušavali izaći kroz usko stepenište i vrata. Predsjednik Parmelin odgodio je svoje novogodišnje obraćanje naciji,

U narednim danima, politički lideri i vlade širom svijeta izrazili su solidarnost sa Švicarskom i uputili saučešće. Predsjednik Parmelin zahvalio je susjednim zemljama na ponuđenoj pomoći, uključujući korištenje njihovih centara za liječenje opekotina. Najmanje jedan pacijent je prebačen u njemački grad Štutgart.

## Također pogledajte 
* Spisak katastrofa u Švicarskoj po broju poginulih
* Spisak požara na zgradama i objektima
* Spisak požara u noćnim klubovima

## Reference